כלכלנים: הירידה במחירי הבתים בארה"ב מסתיימת - גלובל - TheMarker
כלכלנים: הירידה במחירי הבתים בארה"ב מסתיימת
הריבית הממוצעת על המשכנתאות בארה"ב התקרבה בשבוע לשער לשפל ברמה של 3.88% עבור משכנתאות ל-30 שנה ■ עם זאת הכלכלנים ציינו כי עלול להתרחש גל נוסף של עיקולים
הירידה הנמשכת במחירי הבתים בארה"ב קרובה לסיומה והמחירים צפויים לעלות לראשונה זה 7 שנים ב-2013, כך לפי סקר כלכלנים של רויטרס בו ציינו הכלכלנים גם כי ייתכן שגל עיקולים נוסף יעיב על ההתאוששות.
"אנחנו צופים השתפרות הדרגתית, אבל אם נחווה גל עיקולים נוסף, ירידות המחירים עלולות להיות גדולות יותר", אמרה ילנה שוליטבה, כלכלנית בבנק BNP פאריבה בניו יורק.
התחזיות למדד S&P קייס שילר הבודק את מחירי הבתים ב-20 ערים בארה"ב מראות על עלייה של 2% בשנה הבאה לעומת תחזית לעלייה של 1.5% בסקר הכלכלנים שנערך בינואר.
התמוטטות שוק הנדל"ן האמריקאי דחפה את הכלכלה למיתון החריף ביותר מאז שנות ה-30. בעבר היה זה שוק הנדל"ן שהוציא את הכלכלה מהמיתון אך מאז אמצע שנת 2009 המגזר היווה את החוליה החלשה בהתאוששות הכלכלה האמריקאית.
דויטשה בנק: זה הזמן לקנות דירה בארה"ב 20.03.2012
מגזר הקבלנים תופס נתח של 2.3% מהתמ"ג בלבד אך מחירי הבתים משתלטים על התוצר כולו כאשר הם משפיעים על החלטות צרכניות רבות עבור משקי הבית האמריקאים.
מחירי הבתים נפלו עד כה ב-32% מאז סוף 2005 וכ-11 מיליון אמריקאים כלואים בחובות עבור בתים שערכם צנח.
גלי העיקולים בארה"ב מעיבים על התאוששות המגזר. כלכלנים מעריכים כי כ-1.5 מיליון נכסים יעוקלו ויחזור לשוק השנה - מספר גבוה וקרוב לשיא, לפי הכלכלנים.
בכירי הבנק הפדרלי ייפגשו ב-24 ו-25 באפריל כדי להחליט האם יש צורך בצעדים נוספים כדי לעודד צמיחה כלכלית. הריבית הממוצעת על המשכנתאות נמצאת בשפל.
"הבעיה עם שוק הנדל"ן היא אינה בהכרח שהמשכנתאות יקרות", אמר מילן מולריין, אסטרטג מקרו בחברת TD בניו יורק. "הבעיה נעוצה יותר בציפיות שהמחירים ימשיכו ליפול ויהיו בעתיד הזדמנויות טובות יותר לרכישה".
הריבית הממוצעת על המשכנתאות בארה"ב ירדה כמעט לשפל של כל הזמנים השבוע, כך לפי ענקית המשכנתאות פרדי מק. הריבית הממוצעת על משכנתאות ל-30 שנה נפלה בשבוע האחרון ל-3.88%. בפברואר נרשם שיעור השפל של הריבית כאשר הגיע ל-3.87%.